**Broj: 711-I-105-M-150-18/19-02-10**

Zagreb, 3. prosinca 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Pernara, zastupnika u Hrvatskom saboru,** na 30. sjednici, održanoj 3. prosinca 2018. g., daje sljedeće

**MIŠLJENJE**

1. **Dužnosnik Ivan Pernar, zastupnik u Hrvatskom saboru, ne može zadržati dar koji je primio od emira Države Katar, ako se u smislu članka 11. stavka 3. ZSSI-a radi o daru čija je vrijednost veća od 500,00 kn ili ako se u smislu članka 11. stavka 5. ZSSI-a radi o protokolarnom daru čija je vrijednost veća od 500,00 kn.**
2. **Ne postoji zapreka, odnosno ograničenje u smislu odredaba ZSSI-a da dužnosnik Ivan Pernar emiru Države Katar uruči dar čija je vrijednost veća od 500,00 kn.**

Obrazloženje

Zahtjev za davanjem mišljenja Povjerenstva podnio je dužnosnik Ivan Pernar, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-3408-M-150/18-01-5 28. studenog 2018. god., povodom kojeg se vodi predmet broj M-150/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona, stoga je Ivan Pernar povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Iz zahtjeva za mišljenjem dužnosnika Ivana Pernara proizlazi da je od emira Države Katar dobio dar, te dužnosnik traži mišljenje može li taj dar utjecati na njegove odluke kao zastupnika u Hrvatskom saboru, može li taj dar zadržati ili je obvezan isti predati državi. Također, dužnosnik Ivan Pernar traži mišljenje može li emiru Države Katar uručiti dar, čija je vrijednost veća od 500,00 kuna. Dužnosnik u zahtjevu za mišljenjem nije naveo ime osobe koja mu je uručila dar, niti o kakvom se daru radi niti koja je vrijednost dara.

Uvidom u Registar dužnosnika kojeg vodi Povjerenstvo utvrđeno je kako dužnosnik Ivan Pernar obnaša dužnost zastupnika u Hrvatskom saboru od 14. lipnja 2016. g.

Člankom 11. stavkom 1. ZSSI-a propisano je da se darom u smislu navedenog Zakona smatra novac, *stvari* bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 3. ZSSI-a propisano je kako dužnosnik smije zadržati samo *dar simbolične vrijednosti i to najviše u vrijednosti do 500,00 kuna od istog darovatelja.*

Člankom 11. stavkom 5. ZSSI-a propisano je da su *darovi protokolarne naravi koji prelaze iznos od 500,00 kuna* te ostali darovi koje dužnosnik ne zadrži kada na to ima pravo, *vlasništvo Republike Hrvatske*.

Kako dužnosnik Ivan Pernar nije naveo o kakvom se daru radi u konkretnom slučaju, niti koja je vrijednost konkretnog dara, Povjerenstvo tumači da, ako je dužnosnik od emira Države Katar primio dar čija je vrijednost veća od 500,00 kn, isti, sukladno odredbi članka 11. stavka 3. ZSSI-a ne smije zadržati, a ako je dužnosnik od emira Države Katar primio dar protokolarne naravi, a vrijednost istoga prelazi iznos od 500,00 kn, takav dar je, sukladno odredbi članka 11. stavka 5. ZSSI-a vlasništvo Republike Hrvatske.

Člankom 11. stavkom 6. ZSSI-a propisana je obveza Vlade Republike Hrvatske da uredbom propiše način postupanja s darovima koji su vlasništvo Republike Hrvatske.

Člankom 3. stavkom 1. Uredbe o darovima koje prime dužnosnici („Narodne novine“ broj 141/04.) propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovate­lja, a stavkom 2. istog članka propisano je da dar u vrijednosti iznad iznosa iz stavka 1. navedenog članka dužnosnik ne smije zadržati.

Člankom 4. navedene uredbe propisano je da se prim­ljeni dar iz članka 3. stavka 2. navedene uredbe predaje na korište­nje tijelu u kojem dužnosnik obnaša dužnost, najkasnije u roku osam dana od primitka dara i dar postaje vlasništvo Republike Hrvatske, a stavkom 2. propisano je da se o primopredaji dara dužnosniku izdaje potvrda.

Sukladno navedenom, ako je dužnosnik Ivan Pernar od emira Države Katar primio dar koji nije simboličke vrijednosti, odnosno čija vrijednost prelazi iznos od 500,00 kn, isti je obvezan predati na korištenje Hrvatskom saboru.

Od saborskih zastupnika kao nositelja zakonodavne vlasti u Republici Hrvatskoj, opravdano se očekuje da osobito vode računa da svojim radnjama ili propustima ne postupaju suprotno zakonom propisanim pravilima čija je svrha sprečavanje sukoba interesa. Stoga u svezi pitanja dužnosnika može li dar utjecati na njegove odluke kao zastupnika u Hrvatskom saboru, Povjerenstvo tumači da bi dar emira Države Katar dužnosniku Ivanu Pernaru, obnašatelju dužnosti zastupnika u Hrvatskom saboru, istog mogao dovesti u odnos zavisnosti prema navedenom darovatelju, odnosno, navedeni dar dužnosniku mogao bi u perspektivi utjecati na odluke dužnosnika kao zastupnika u Hrvatskom saboru.

U vezi sa zahtjevom dužnosnika za mišljenjem, može li emiru Države Katar uručiti dar, čija je vrijednost veća od 500,00 kn, Povjerenstvo utvrđuje da ZSSI ne sadrži odredbe koje reguliraju darove dužnosnika drugim osobama.

Slijedom navedenog, dužnosnik Ivan Pernar može emiru Države Katar uručiti dar čija je vrijednost veća od 500,00 kn. Sukladno općim načelima dobre prakse u djelovanju dužnosnika, Povjerenstvo smatra da bi dužnosnik, u okolnostima eventualnog darivanja čelnika Države Katar, trebao voditi računa o tome propisuje li Država Katar postupak kojim se eventualno uređuju mogućnost, uvjeti i ograničenja primanja darova za dužnosnike Države Katar

Slijedom svega navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Pernar, elektronička dostava
2. Objava na internetskoj stranici Povjerenstva
3. Pismohrana